Nettiin vuotaneita häpeällisiä kuvia, tekstejä tai videoita ei saa helposti takaisin. Häpeästä on mahdollista päästä yli, neuvoo psykologi.

Moni meistä syöttää aika ajoin oman nimensä Googlen hakukenttään. Yhdysvaltalaisen Pew Research Centerin viime syyskuussa tekemän tutkimuksen mukaan jopa 56 prosenttia yhdysvaltalaisista on etsinyt itsestään tietoja Googlen tai muun hakukoneen avulla.

Turun kaupungin psykologiayksikön johtajan Pentti Tuimalan mukaan itsensä googlettamisella voi olla monenlaisia seurauksia.

- Vaikutukset ovat yksilöllisiä. Ihmisellä on normaali tarve saada palautetta toisilta ihmisiltä, ja Google on tässä yksi väline.

Ikävät löydöt netistä voivat aiheuttaa kielteisiä reaktioita. Tarkkaa reagoimistapaa on kuitenkin vaikea ennustaa, sillä se riippuu yksilöstä.

- Negatiiviset vaikutukset nostattavat häpeän tunnetta ja tunnetasolla kysymyksiä siitä, miten näin on tapahtunut. Eristäytyminen ja matalan profiilin vetäminen voivat olla mahdollisia seurauksia. Henkilölle saattaa myös muodostua kiukkua, joka kohdistuu lähipiiriin tai niihin, jotka ovat nämä jutut nettiin laittaneet.

Itsensä googlettaminen voi myös kasvattaa tai ruokkia patologista narsismia.

Ihmisellä on normaali tarve saada palautetta toisilta ihmisiltä, ja Google on tässä yksi väline. Pentti Tuimala

- Mutta tietynlainen terve narsismi on paikallaan. Jos tietää saavuttaneensa jotakin hyvää, on kiva että se näkyy netissä, selventää Tuimala.

Itsestään negatiivisia asioita netistä löytäneelle suosittelee Tuimala itsetutkiskelua. Häpeän tunteesta voi aina päästä yli.

- Negatiiviset asiat täytyy ottaa haltuun, eli pitää pohtia, mitä löydetty tieto tarkoittaa itselle, ja toimia sen mukaan. On hyvä, jos asiasta voi puhua jollekulle luotettavalle, ohjeistaa Tuimala.

Yksityisyys tärkeää

Turun keskustasta tavoitetut nuoret aikuiset ovat tarkkoja yksityisyydestään. Heidän nettimenneisyydessään ei ole mörköjä.

Noora Kauppinen ei ole ikinä googlettanut itseään. Googlettamalla Kauppisesta saattaisi löytää hänen Facebook-profiilinsa, mutta ei juuri muuta.

- Olen törmännyt sellaiseen, että toisesta henkilöstä levitetään epäsopivia kuvia netissä. Se ei ole reilua, mutta siinä tilanteessa ei voi syyttää ketään muuta kuin itseään, kun on ensin mennyt levittämään niitä kuvia jollekin toiselle henkilölle.

Samoilla linjoilla on myös Ali Demirtas, jolta ei omien sanojensa mukaan löydy Googlesta mitään muuta kuin Facebook-profiili.

- Jos netistä löytyisi jotain noloa, koettaisin poistaa sen, kertoo Demirtas.

Myös Karoliina Haapakoski on googlettanut itseään. Mitään hälyttävää ei ole löytynyt, mutta yksityisyydestään pitää Haapakosken mukaan olla silti tarkka.

- Facebookin kautta kaikki tietävät kaiken. Siellä ilmoitetaan kaikesta, ja mikään ei ole salaista.